Sportsklubben Sprint-Jeløy

Sportsklubben Sprint-Jeløy er en fotballklubb fra Jeløya, Moss i Østfold. Klubben ble stiftet i 1926, da både Jeløy Idrettsforening og Sportsklubben Sprint ble stiftet. De to klubbene slo seg sammen til Sportsklubben Sprint-Jeløy 11. oktober 1940. Klubben har i dag over 600 aktive medlemmer og vil være den største klubben i Østfold fylke med over 60 påmeldte lag.

Sprint-Jeløy sitt A-lag spiller i 3. divisjon. I 1989 rykket laget opp i 1.divisjon, men oppholdet ble kortvarig og året etter var de tilbake i 2.divisjon. Etter mange sesonger i 2.divisjon rykket laget ned til 3. divisjon i 2008. I 2014 rykket A-laget opp igjen til 2. divisjon, for så å rykke ned igjen i 2015. I 2017 rykket A-laget ned til 4. divisjon for første gang siden 70-tallet. Klubbens hjemmebane er Bellevue (ny kunstgressbane august 2014 og oppgradering av garderobeanlegget i mars 2016). Klubben har også kunstgressbanen Refsnesbanen ved Refsnes skole, som fikk nytt kunstgress i april 2016.

Tabellen

Seks arbeidermesterskap 1928-34
SK Sprint var mestvinnende lag gjennom tidene i Arbeidermesterskapet i fotball. Klubben ble AIF-mester 1928, 1929, 1930, 1931, 1932 og 1934. Sprint tapte finalen i 1939, mens Jeløy IF var tapende finalist i 1937.

Kvinnelaget
Klubben har tidligere hatt lag i øverste divisjon for kvinner og var et av de ledende klubbene i norsk kvinnefotball på slutten av 80-tallet og begynnelsen av 90-tallet og tok til sammen fire seriemesterskap (1984, 1986, 1990 og 1993) og fire NM-titler (1985, 1986, 1987 og 1988).

I dag er det igjen jentefotball i Sprint-Jeløy etter mange år uten og flere lag i de yngre årsklassene.

Begynnelsen
Sprint-Jeløy var i lang tid blant de beste kvinnefotballagene i Norge. I det andre offisielle NM, i 1979, var Sprint-Jeløy i finalen, men tapte klart for Bondeungdomslaget. De to neste mesterskapene ble det semi- og kvartfinale, men i finalene fra 1982 til 1984 var Sprint-Jeløy tilbake i finalen, om enn alle finalene (mot henholdsvis BUL to ganger og Asker endte med tap).

1984 var imidlertid starten på oppturen. Sprint-Jeløy hadde vært med i regionalserien en god stund, men i 1984 ble det bestemt at vinnerne av de tre hovedseriene (Østlandet, Vestlandet og Trøndelag) skulle møtes til en offisielt mesterskapsturnering. Sprint-Jeløy vant denne turneringen, og ble dermed de første norske seriemestrene. I 1985 gikk ikke serien like bra, men til gjengjeld greide Sprint-Jeløy på fjerde forsøk å vinne cupfinalen, nå igjen med Asker som motstander. I 1986 greide Sprint-Jeløy som første lag å vinne "The Double", det vil si at de vant mesterskapsturneringen, denne gangen også med Nord-Norge, og de vant også cupen gjennom å slå Trondheims/Ørn klart i finalen. Ettersom serien ikke var nasjonal, regnes den ikke alltid som en offisiell serie.

Nasjonal serie
I 1987 ble serien nasjonal, og resultatet fra hovedseriene 1986 ble tatt til grunn. Som regjerende mester var Sprint-Jeløy selvsagt i den nye serien. Sprint-Jeløy kjempet lenge om seriemesterskapet, og ledet til den 17. runden, da de tapte borte mot Asker. Klepp smatt forbi og vant serien. Sprint-Jeløy fikk sin revansje da de slo nettopp Klepp i cupfinalen samme år. Året etter begynte laget med en altfor dårlig første halvdel, og endte på fjerdeplass. I cupen vant de imidlertid igjen, nå mot Asker. Dette var Sprint-Jeløys siste cupfinaleseier. Med fire cupfinaleseire på rad satte Sprint-Jeløy en rekord som per januar 2015 ikke er blitt slått (om enn tangert av Trondheims-Ørn). Året etter kom Sprint overraskende bare til kvartfinalen, der de tapte for Jardar. I serien var Sprint-Jeløy med til siste serierunde, men en uavgjort i siste runde og en ti mål dårligere målforskjell gjorde at de måtte gi tapt mot Asker.

I 1990 vant til slutt laget den øverste divisjonen etter å ha slått rivalen Asker i 16. serierunde. Asker fikk revansje da de to lagene møttes til cupfinale samme år, og Asker vant klart. Året etter kom Sprint-Jeløy på en overlegen andreplass, nesten like langt ned til tredjeplass som det var opp til første. I året etter ble det en noe skuffende tredjeplass. I cupen gikk laget ut i semifinalen i begge årene. I 1993-sesongen ble imidlertid Sprint-Jeløy igjen seriemester, med ni poengs margin. I cupen ble det en ny skuffelse, denne gangen stoppet det i kvartfinalen, mot Donn.

Nedgang og overføring til ny klubb
Sprint-Jeløy merket EM- og senere VM-seierens betydning for den økte begeistringen for norske spillere. I 1994 kom Sprint-Jeløy på tredjeplass i serien og forsvant deretter ut av tetsjiktet. I cupen tapte laget to år til på rad for Donn og kom ikke tilbake der heller.

I 1997 ble kvinnelaget til Sprint-Jeløy lagt ned og erstattet av Fotballklubben Athene Moss.

Disse spillerne har spilt A-landskamper for Norge som Sprint/Jeløy-spillere:
 Grete Pedersen (1980–1981)
 Rita Fjærli (1980–1982)
 Heidi Støre (1980–1994)
 Liv Strædet (1981–1991)
 Toril Hoch-Nielsen (1987–1988)
 Hege Ludvigsen (1987–1989)
 Lisbeth Bakken (1987–1991)
 Agnete Carlsen (1988–1994)
 Birthe Hegstad (1993–1995)
 Bente Nordby (1994–1996)

Referanser

Eksterne lenker 
 
 Lokalavisen Moss Avis' temaside om Sprint-Jeløy

Fotballag i Moss
Fotballag etablert i 1926
Toppserielag
Kvinnefotballag